## Turisme firma el conveni de col·laboració amb Hosbec per a difondre l’oferta de la Comunitat Valenciana

*** L’objectiu és difondre l’oferta de la Comunitat Valenciana en els mercats nacionals i internacionals durant este any 2024
* L’acord inclou accions de promoció a través de la sostenibilitat turística, de la innovació i de la transformació digital**

La secretària autonòmica de Turisme, Cristina Moreno, i el president de l’Associació Empresarial Hotelera i Turística de la Comunitat Valenciana (Hosbec), Fede Fuster, han firmat este dimarts a Benidorm el conveni de col·laboració entre les dos institucions per a la realització d’actuacions de publicitat, promoció i comàrqueting, per a difondre l’oferta de la Comunitat Valenciana en els mercats nacionals i internacionals.

A través d’este acord amb Hosbec, la Generalitat destina este any 2024 un total de 875.000 euros per a promocionar l’oferta turística a través de tres eixos d’actuació: accions de promoció de destinació, de promoció a través de la sostenibilitat turística, i actuacions en matèria d’innovació i promoció a través de la innovació i transformació digital.

D’esta manera, i en el marc del primer eix d’actuació, es preveuen accions de promoció de destinació i dels productes turístics. Es duran a terme campanyes de comàrqueting amb operadors turístics, agències i línies aèries en el mercat nacional i internacional; campanyes de publicitat; campanyes en xarxes socials; *press trips* i actuacions en els mitjans de comunicació; a més de marxandatge.

En el segon eix d’actuació, de promoció a través de la sostenibilitat turística i la seguretat en destinació, es preveuen dos projectes. D’una banda, el projecte per a la compensació de la petjada de carboni, que perseguix l’objectiu de posicionar la Comunitat Valenciana com a primera destinació que, aposta per a implicar de manera voluntària el turista en la compensació de la petjada de carboni del seu viatge, i per a fer-ho s’impulsaran diferents accions.

El segon projecte preveu la promoció a través de la seguretat sanitària, i per a això s’ha dissenyat una ferramenta informàtica que cobrisca les necessitats per a qualsevol allotjament turístic independentment del nombre d’instal·lacions hídriques que dispose o de la seua grandària. Al llarg de 2024 es posarà en marxa el projecte pilot d’ús de la ferramenta que permetrà descriure de manera personalitzada i per a cada una de les instal·lacions de l’establiment els programes de manteniment, revisió i tractament.

Així mateix, a través del tercer eix d’actuació que preveu este conveni, es duran a terme accions de promoció a través de la innovació en el sector i, per a fer-ho, s’impulsarà el *big data*. Així, es treballarà en la implantació de sistemes de visualització de dades i a ampliar productes que fomenten la transformació digital.

D’esta manera, es duran a terme diferents actuacions com una nova fase de BionTrend, ferramenta per a la millora del posicionament comercial de l’oferta hotelera i turística de la Comunitat Valenciana. També s’impulsarà, entre altres actuacions, la ferramenta Destination Insight que monitora l’oferta de vivendes turístiques exposada en plataformes comercialitzadores.

Fecha: 04/06/2024